***Comunicat de presă***

***23 iulie 2025***

**„Artist on the Go” – schimb cultural cofinanțat de ICR prin Programul CANTEMIR**

Institutul Cultural Român, prin Programul CANTEMIR – dedicat finanțării nerambursabile a proiectelor culturale românești în străinătate – cofinanțează „Artist on the Go”, un program internațional de schimb cultural în arta urbană. Proiectul inițiat de asociația buchARTest reunește opt artiști din România și Republica Moldova – OCU, Alex Baciu, IRLO, Raluca Ilaria Demetrescu, Delia Cîrstea, Roper, Denis Nanciu și Dima Potapov – care participă la unele dintre cele mai importante festivaluri europene de artă urbană: Wallz Festival (Pilsen, 23-27 iulie), 167B Street (Lecce, 2-6 august), Helsinki Urban Art (Helsinki, 1-5 septembrie) și Amsterdam Street Art – ASA (Amsterdam, 15-20 septembrie). De asemenea, artiștii au participat la festivalul Millerntor Gallery #13, care a avut loc la Hamburg, în perioada 27 iunie-4 iulie.

Sub tema „How real is REAL?”, artiștii prezintă murale, instalații și intervenții stradale care explorează relația dintre limbaj și realitate într-un context social marcat de fake news, manipulare vizuală și percepții fragmentate. Prin jocuri lingvistice și compoziții tipografice, lucrările integrează în mod creativ cuvinte ambigue sau „prieteni falși” – termeni care, deși identici ca formă în două limbi, au înțelesuri diferite. Astfel, cuvinte precum „NU” (română: negație; olandeză: acum) sau „TOT” (română: complet; germană: mort) devin pretexte pentru reflecție artistică și dialog intercultural.

„Artist on the Go” creează o platformă de mobilitate artistică și colaborare transnațională, în care arta stradală devine un instrument de interogare a realității și coeziune socială. Fiecare etapă a proiectului va fi documentată și promovată online, iar procesul creativ va fi prezentat publicului larg în cadrul unei expoziții și conferințe finale, organizate la final de septembrie, între 25 și 30 septembrie 2025.

Proiectul marchează un moment important pentru scena artei urbane din România și Republica Moldova, reprezentând primul pas spre constituirea unei rețele internaționale de schimburi culturale în acest domeniu. În același timp, el oferă vizibilitate unor voci artistice diverse și deschide noi direcții de explorare estetică și socială.

„Artist on the Go” este cofinanțat de Institutul Cultural Român prin Programul Cantemir. Institutul Cultural Român nu este responsabil de conținutul proiectului sau de modul în care rezultatele acestuia pot fi utilizate. Acestea reprezintă în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei, distribuit în mod egal între artele spectacolului și artele vizuale. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622